title: Rozhodnutie Rady (EÚ) 2019/441 zo 4. marca 2019 o uzavretí Dohody o partnerstve v odvetví udržateľného rybárstva medzi Európskou úniou a Marockým kráľovstvom, vykonávacieho protokolu k nej a výmeny listov pripojenej k dohode

text:
                  20.3.2019

                  SK

                  Úradný vestník Európskej únie

                  L 77/4

         ROZHODNUTIE RADY (EÚ) 2019/441
         zo 4. marca 2019
         o uzavretí Dohody o partnerstve v odvetví udržateľného rybárstva medzi Európskou úniou a Marockým kráľovstvom, vykonávacieho protokolu k nej a výmeny listov pripojenej k dohode
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 43 v spojení s jej článkom 218 ods. 6 písm. a) bodom v) a s článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     Rada 22. mája 2006 prijala nariadenie (ES) č. 764/2006 (2) o uzavretí Dohody o partnerstve v sektore rybolovu medzi Európskym spoločenstvom a Marockým kráľovstvom (ďalej len „dohoda“). Platnosť dohody bola následne automaticky obnovená.

                     (2)

                     Platnosť posledného vykonávacieho protokolu k tejto dohode, ktorým sa stanovujú rybolovné možnosti a finančný príspevok podľa tejto dohody, uplynula 14. júla 2018.

                     (3)

                     Súdny dvor v rozsudku vo veci C-266/16 (3) v odpovedi na prejudiciálnu otázku týkajúcu sa platnosti a výkladu dohody a vykonávacieho protokolu k nej rozhodol, že dohoda ani vykonávací protokol k nej sa neuplatňujú na vody susediace s územím Západnej Sahary.

                     (4)

                     Únia neprejudikuje výsledok politického procesu týkajúceho sa konečného statusu Západnej Sahary, ktorý prebieha pod záštitou Organizácie Spojených národov, a neustále potvrdzuje svoj záväzok vyriešiť spor v Západnej Sahare, ktorú v súčasnosti Organizácia Spojených národov vedie na zozname nesamosprávnych území a ktorú z veľkej časti spravuje Marocké kráľovstvo. Plne podporuje úsilie generálneho tajomníka Organizácie Spojených národov a jeho osobného vyslanca s cieľom pomôcť stranám dosiahnuť spravodlivé, udržateľné a obojstranne prijateľné politické riešenie, ktoré umožní sebaurčenie ľudu Západnej Sahary, v kontexte dojednaní rešpektujúcich ciele a zásady stanovené v Charte Organizácie Spojených národov a zakotvené v rezolúciách Bezpečnostnej rady OSN (ďalej len „BR OSN“), najmä v rezolúciách BR OSN č. 2152 (2014), BR OSN č. 2218 (2015), BR OSN č. 2385 (2016), BR OSN č. 2351 (2017) a BR OSN č. 2414 (2018).

                     (5)

                     Flotila Únie by mala mať možnosť pokračovať v rybolovných činnostiach vykonávaných od nadobudnutia platnosti dohody a rozsah pôsobnosti dohody by sa mal vymedziť tak, aby sa vzťahovala aj na vody susediace s územím Západnej Sahary. Pokračovanie partnerstva v oblasti rybolovu je okrem toho dôležité v záujme toho, aby toto územie mohlo naďalej využívať odvetvovú podporu poskytovanú na základe dohody v súlade s právom Únie a medzinárodným právom, vrátane ľudských práv, a v prospech dotknutého obyvateľstva.

                     (6)

                     Rada v tomto záujme 16. apríla 2018 poverila Komisiu, aby začala s Marockým kráľovstvom rokovania s cieľom zmeniť dohodu a dohodnúť sa na novom vykonávacom protokole. V nadväznosti na tieto rokovania bola 24. júla 2018 parafovaná nová Dohoda o partnerstve v odvetví udržateľného rybárstva medzi Európskou úniou a Marockým kráľovstvom (ďalej len „dohoda v oblasti rybolovu“), ako aj jej nový vykonávací protokol, vrátane prílohy a dodatkov k uvedenému protokolu a výmena listov, ktorá je pripojená k dohode o rybolove a tvorí jej neoddeliteľnú súčasť.

                     (7)

                     Cieľom dohody o rybolove je umožniť Únii a Marockému kráľovstvu, aby užšie spolupracovali na podpore udržateľnej rybárskej politiky a zodpovedného využívania rybolovných zdrojov v rybolovnej oblasti vymedzenej v dohode o rybolove, a podporovať úsilie Marockého kráľovstva o rozvoj odvetvia rybárstva, ako aj modrého hospodárstva. Týmto prispeje k dosiahnutiu cieľov, ktoré Únia sleduje v rámci článku 21 Zmluvy o Európskej únii.

                     (8)

                     Komisia posúdila možný vplyv dohody o rybolove na udržateľný rozvoj, najmä pokiaľ ide o prínos pre dotknuté obyvateľstvo a využívanie prírodných zdrojov dotknutých území.

                     (9)

                     V súlade s týmto posúdením sa usudzuje, že dohoda o rybolove by mala byť pre dotknuté obyvateľstvo veľkým prínosom vzhľadom na svoj pozitívny sociálno-ekonomický vplyv naň, najmä z hľadiska zamestnanosti a investícií, ako aj vplyv na rozvoj odvetvia rybárstva a odvetvia spracovania produktov rybárstva.

                     (10)

                     Zároveň sa usudzuje, že dohoda o rybolove predstavuje najlepšiu záruku udržateľného využívania prírodných zdrojov vôd susediacich so Západnou Saharou, keďže rybolovná činnosť je založená na dodržiavaní najlepších vedeckých stanovísk a odporúčaní v tejto oblasti a vzťahujú sa na ňu vhodné monitorovacie a kontrolné opatrenia.

                     (11)

                     Vzhľadom na úvahy uvedené v rozsudku Súdneho dvora prijala Komisia v spolupráci s Európskou službou pre vonkajšiu činnosť všetky primerané a za súčasnej situácie uskutočniteľné opatrenia, aby príslušné obyvateľstvo vhodne zapojila s cieľom ubezpečiť sa o jeho súhlase. Na Západnej Sahare a v Marockom kráľovstve sa viedli rozsiahle konzultácie a sociálno-ekonomické a politické subjekty, ktoré sa na nich zúčastnili, sa jasne vyslovili za uzavretie dohody o rybolove. Front Polisario a niektoré ďalšie strany však neakceptovali možnosť zúčastniť sa na konzultačnom procese.

                     (12)

                     Tí, ktorí možnosť zúčastniť sa na uvedom procese neakceptovali, namietali proti uplatňovaniu dohody o rybolove a vykonávacieho protokolu k nej na pobrežné vody susediace so Západnou Saharou, pretože sa v zásade domnievajú, že uvedené akty by potvrdili pozíciu Marockého kráľovstva na území Západnej Sahary. Pritom sa v dohode o rybolove alebo vo vykonávacom protokole k nej neuvádza nič, z čoho by sa dalo usudzovať, že by sa ňou uznávala zvrchovanosť alebo zvrchované práva Marockého kráľovstva nad Západnou Saharou a susediacimi vodami. Únia bude i naďalej vynakladať zvýšené úsilie na podporu procesu mierového riešenia sporu, ktorý sa začal a pokračuje pod záštitou Organizácie Spojených národov.

                     (13)

                     V súlade s rozhodnutím Rady (EÚ) 2018/2068 (4) boli dohoda o rybolove, vykonávací protokol k nej a výmena listov pripojená k dohode o rybolove podpísané 14. januára 2019 s výhradou ich uzavretia k neskoršiemu dátumu.

                     (14)

                     Dohoda o rybolove, vykonávací protokol k nej a výmena listov pripojená k dohode o rybolove by sa mali schváliť.

                     (15)

                     Článkom 13 dohody o rybolove sa zriaďuje spoločný výbor, ktorý je zodpovedný za monitorovanie jej vykonávania. Spoločný výbor môže v súlade s článkom 13 ods. 3 dohody o rybolove prijímať zmeny vykonávacieho protokolu k dohode o rybolove. S cieľom uľahčiť odsúhlasovanie týchto zmien Komisia by sa mala splnomocniť, aby s výhradou určitých podmienok mohla uvedené zmeny schvaľovať zjednodušeným postupom,

               PRIJALA TOTO ROZHODNUTIE:

            Článok 1
            Týmto sa v mene Únie schvaľujú Dohoda o partnerstve v odvetví udržateľného rybárstva medzi Európskou úniou a Marockým kráľovstvom (ďalej len „dohoda o rybolove“), vykonávací protokol k nej a výmena listov pripojená k dohode o rybolove.
            Text dohody o rybolove, vykonávacieho protokolu k nej vrátane prílohy a dodatkov k uvedenému protokolu a výmeny listov pripojenej k dohode o rybolove sú pripojené k tomuto rozhodnutiu.

            Článok 2
            V súlade s podmienkami stanovenými v prílohe k tomuto rozhodnutiu je Komisia splnomocnená schvaľovať v mene Únie zmeny vykonávacieho protokolu k dohode o rybolove prijaté spoločným výborom zriadeným podľa článku 13 dohody o rybolove.

            Článok 3
            Predseda Rady vykoná v mene Únie oznámenie stanovené v článku 17 dohody o rybolove a v článku 15 vykonávacieho protokolu k nej.

            Článok 4
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 4. marca 2019

                  Za Radu

                  predseda

               A. ANTON

            (1)  Súhlas z 12. februára 2019 (zatiaľ neuverejnený v úradnom vestníku).

            (2)  Nariadenie Rady (ES) č. 764/2006 z 22. mája 2006 o uzavretí Dohody o partnerstve v sektore rybolovu medzi Európskym spoločenstvom a Marockým kráľovstvom (Ú. v. EÚ L 141, 29.5.2006, s. 1).

            (3)  Rozsudok Súdneho dvora z 27. februára 2018, Western Sahara Campaign UK, C-266/16, ECLI:EU:C:2018:118.

            (4)  Rozhodnutie Rady (EÚ) 2018/2068 z 29. novembra 2018 o podpise Dohody o partnerstve v odvetví udržateľného rybárstva medzi Európskou úniou a Marockým kráľovstvom, vykonávacieho protokolu k nej a výmeny listov pripojenej k uvedenej dohode v mene Únie (Ú. v. EÚ L 331, 28.12.2018, s. 1).

            PRÍLOHA

               Rozsah zverenej právomoci a postup na stanovenie pozície Únie v spoločnom výbore

                        1.

                        Komisia sa poveruje rokovať s Marockým kráľovstvom a v príslušných prípadoch a za podmienky, že bude splnený bod 3 tejto prílohy, dohodnúť zmeny vykonávacieho protokolu k dohode o rybolove v súvislosti s týmito otázkami:

                                    a)

                                    revíziou rybolovných možností a následne aj finančného príspevku uvedeného v článku 12 ods. 2 písm. a) a b) dohody o rybolove;

                                    b)

                                    pravidlami odvetvovej podpory a následne aj finančného príspevku uvedeného v článku 12 ods. 2 písm. c) dohody o rybolove;

                                    c)

                                    technickými podmienkami a dojednaniami, za ktorých plavidlá Únie vykonávanú svoje rybolovné činnosti.

                        2.

                        Únia v rámci spoločného výboru zriadeného podľa dohody o rybolove:

                                    a)

                                    koná v súlade s cieľmi, ktoré sleduje v rámci spoločnej rybárskej politiky;

                                    b)

                                    podporuje pozície, ktoré zodpovedajú príslušným pravidlám prijatým regionálnymi organizáciami pre riadenie rybárstva a ktoré zohľadňujú spoločné riadenie rybolovu pobrežnými štátmi.

                        3.

                        Ak sa má počas zasadnutia spoločného výboru prijať rozhodnutie o zmenách vykonávacieho protokolu podľa bodu 1, prijmú sa potrebné opatrenia, aby pozícia, ktorá sa má v mene Únie vyjadriť, zohľadňovala najnovšie štatistické, biologické a iné relevantné údaje zaslané Komisii.

                        4.

                        Na tento účel a na základe uvedených informácií predkladajú útvary Komisie Rade alebo jej prípravným orgánom na zváženie a schválenie dokument, v ktorom sa uvedú podrobnosti navrhovanej pozície Únie, a to v dostatočnom predstihu pred príslušným zasadnutím spoločného výboru.

                        5.

                        V súvislosti s otázkami uvedenými v bode 1 písm. a) schvaľuje Rada navrhnutú pozíciu Únie kvalifikovanou väčšinou hlasov. V ostatných prípadoch sa pozícia Únie navrhnutá v prípravnom dokumente považuje za schválenú, pokiaľ členské štáty v počte blokujúcej menšiny nevznesú námietku počas zasadnutia prípravného orgánu Rady alebo do 20 dní od prijatia prípravného dokumentu, podľa toho, čo nastane skôr. Ak sa vznesie takáto námietka, vec sa predloží Rade.

                        6.

                        Ak v priebehu ďalších zasadnutí ani na mieste nemožno dosiahnuť dohodu o tom, aby sa v pozícii Únie zohľadnili nové prvky, vec sa postúpi Rade alebo jej prípravným orgánom.

                        7.

                        Komisia sa vyzýva, aby v náležitom čase prijala všetky potrebné opatrenia nadväzujúce na rozhodnutie spoločného výboru, a to v príslušných prípadoch vrátane uverejnenia príslušného rozhodnutia v Úradnom vestníku Európskej únie a predloženia akéhokoľvek návrhu potrebného na vykonanie daného rozhodnutia.


title: Rozhodnutie Rady (EÚ) 2019/447 z 15. marca 2019, ktorým sa vymenúva náhradník Výboru regiónov navrhnutý Talianskou republikou

text:
                  20.3.2019

                  SK

                  Úradný vestník Európskej únie

                  L 77/73

         ROZHODNUTIE RADY (EÚ) 2019/447
         z 15. marca 2019,
         ktorým sa vymenúva náhradník Výboru regiónov navrhnutý Talianskou republikou
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 305,
         so zreteľom na návrh talianskej vlády,
         keďže:

                     (1)

                     Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

                     (2)

                     V dôsledku skončenia funkčného obdobia pána Giorgia SILLIHO sa uvoľnilo miesto náhradníka Výboru regiónov,

               PRIJALA TOTO ROZHODNUTIE:

            Článok 1
            Na zvyšný čas funkčného obdobia, ktoré trvá do 25. januára 2020, sa za náhradníka Výboru regiónov vymenúva:

                        —

                        pán Alessio MARSILI, Consigliere del Municipio XIII di Roma Capitale.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 15. marca 2019

                  Za Radu

                  predseda

               M.C. BUDĂI

            (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

            (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

            (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).


title: Rozhodnutie Európskeho orgánu pre cenné papiere a trhy (EÚ) 2019/509 z 22. marca 2019, ktorým sa obnovuje dočasný zákaz uvádzania na trh, distribúcie alebo predaja binárnych opcií retailovým klientom

text:
                  27.3.2019

                  SK

                  Úradný vestník Európskej únie

                  L 85/19

         ROZHODNUTIE EURÓPSKEHO ORGÁNU PRE CENNÉ PAPIERE A TRHY (EÚ) 2019/509
         z 22. marca 2019,
         ktorým sa obnovuje dočasný zákaz uvádzania na trh, distribúcie alebo predaja binárnych opcií retailovým klientom
         RADA ORGÁNOV DOHĽADU EURÓPSKEHO ORGÁNU PRE CENNÉ PAPIERE A TRHY,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (1), a najmä na jeho článok 9 ods. 5, článok 43 ods. 2 a článok 44 ods. 1,
         so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (2), a najmä na jeho článok 40,
         so zreteľom na delegované nariadenie Komisie (EÚ) 2017/567 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o vymedzenia pojmov, transparentnosť, kompresiu portfólia a opatrenia dohľadu nad zasahovaním do produktov a pozíciami (3), a najmä na jeho článok 19,
         keďže:

                     1.

                     Rozhodnutím (EÚ) 2018/795 (4) Európsky orgán pre cenné papiere a trhy (ďalej len „orgán ESMA“) s účinnosťou od 2. júla 2018 zakázal uvádzanie na trh, distribúciu alebo predaj binárnych opcií retailovým klientom na obdobie troch mesiacov.

                     2.

                     V súlade s článkom 40 ods. 6 nariadenia (EÚ) č. 600/2014 orgán ESMA musí v primeraných intervaloch, minimálne však každé tri mesiace, preskúmať dočasné opatrenie týkajúce sa zasahovania do produktov.

                     3.

                     Rozhodnutím (EÚ) 2018/1466 (5) orgán ESMA s účinnosťou od 2. októbra 2018 obnovil a zmenil dočasný zákaz uvádzania na trh, distribúcie alebo predaja binárnych opcií retailovým klientom. Rozhodnutím (EÚ) 2018/2064 (6) orgán ESMA s účinnosťou od 2. januára 2019 dodatočne obnovil dočasný zákaz uvádzania na trh, distribúcie alebo predaja binárnej opcie retailovým klientom na obdobie troch mesiacov za rovnakých podmienok ako v rozhodnutí (EÚ) 2018/1466.

                     4.

                     Ďalšie preskúmanie orgánu ESMA týkajúce sa zákazu vzťahujúceho sa na binárne opcie sa uskutočnilo, okrem iného, na základe informácií z prieskumu medzi príslušnými orgánmi (7) o uplatňovaní a vplyve opatrenia týkajúceho sa zasahovania do produktov, ako aj na základe ďalších informácií poskytnutých príslušnými orgánmi a zainteresovanými stranami.

                     5.

                     Príslušné orgány zaznamenali len obmedzené príklady nedodržania opatrení orgánu ESMA týkajúcich sa zasahovania do produktov. Okrem toho, od oznámenia dohodnutých opatrení 27. marca 2018 neboli spoločnostiam, ktoré uvádzajú na trh, distribuujú alebo predávajú binárne opcie, vydané žiadne nové povolenia.

                     6.

                     Orgán ESMA má informácie o tom, že niektoré spoločnosti tretích krajín aktívne oslovujú klientov Únie. Bez získania povolenia alebo registrácie v Únii však tieto spoločnosti môžu ponúkať iba služby klientom, ktorí sú usadení alebo sa nachádzajú v Únii, a to z ich vlastného výlučného podnetu. Orgán ESMA je informovaný aj o tom, že spoločnosti začínajú poskytovať iné špekulatívne investičné produkty. Orgán ESMA bude pokračovať v monitorovaní ponuky týchto iných produktov s cieľom zistiť, či je vhodné prijať nejaké iné opatrenia Únie.

                     7.

                     Od prijatia rozhodnutia (EÚ) 2018/795 orgán ESMA nezískal dôkazy, ktoré by boli v rozpore s jeho celkovým zistením závažnej obavy týkajúcej sa ochrany investorov, ako je to uvedené v rozhodnutí (EÚ) 2018/795, rozhodnutí (EÚ) 2018/1466 alebo rozhodnutí (EÚ) 2018/2064 (rozhodnutiach). Orgán ESMA dospel preto k záveru, že pokiaľ sa dočasný zákaz uvádzania na trh, distribúcie alebo predaja binárnych opcií retailovým klientom neobnoví, závažná obava týkajúca sa ochrany investorov, ako bola uvedená v rozhodnutiach, bude ďalej pretrvávať.

                     8.

                     Okrem toho, uplatniteľné existujúce regulačné požiadavky podľa práva Únie sa nezmenili a naďalej sa v nich nerieši ohrozenie identifikované orgánom ESMA. Okrem toho, príslušné orgány neprijali opatrenie na riešenie tohto ohrozenia alebo opatrenia, ktoré sa prijali, nie sú na riešenie tohto ohrozenia postačujúce. Predovšetkým, od prijatia rozhodnutia (EÚ) 2018/795 žiadny príslušný orgán neprijal vlastné vnútroštátne opatrenie týkajúce sa zasahovania do produktov podľa článku 42 nariadenia (EÚ) č. 600/2014 (8).

                     9.

                     Obnovenie zákazu nemá škodlivý vplyv na efektívnosť finančných trhov alebo investorov, ktorý by bol neúmerný prínosom opatrenia, a nevytvára riziko regulačnej arbitráže z rovnakých dôvodov stanovených v rozhodnutiach.

                     10.

                     Ak sa dočasný zákaz neobnoví, podľa orgánu ESMA je pravdepodobné, že budú binárne opcie znova ponúkané retailovým klientom a na trh sa vrátia rovnaké alebo podobné produkty, ktoré zapríčinili poškodenie spotrebiteľa, ako je to uvedené v rozhodnutiach.

                     11.

                     Vzhľadom na tieto dôvody a dôvody uvedené v rozhodnutiach orgán ESMA sa v záujme vyriešenia závažnej obavy týkajúcej sa ochrany investorov rozhodol obnoviť zákaz za rovnakých podmienok, aké sú uvedené v rozhodnutí (EÚ) 2018/1466 a rozhodnutí (EÚ) 2018/2064 na ďalšie trojmesačné obdobie.

                     12.

                     Keďže navrhované opatrenie sa môže v obmedzenej miere týkať derivátov poľnohospodárskych komodít, orgán ESMA viedol konzultácie s verejnými orgánmi zodpovednými za dohľad, správu a reguláciu fyzických poľnohospodárskych trhov podľa nariadenia Rady (ES) č. 1234/2007 (9). Ani jeden z týchto orgánov nevzniesol žiadne námietky k navrhovaným opatreniam týkajúcim sa obnovenia.

                     13.

                     Orgán ESMA informoval príslušné orgány o tomto navrhovanom rozhodnutí.

               PRIJALA TOTO ROZHODNUTIE:

            Článok 1
            Dočasný zákaz binárnych opcií pre retailových klientov

               1.   Uvádzanie na trh, distribúcia alebo predaj binárnych opcií retailovým klientom sú zakázané.

               2.   Na účely odseku 1 bez ohľadu na to, či sa s ňou obchoduje na obchodnom mieste, binárna opcia je derivát, ktorý spĺňa tieto podmienky:

                           a)

                           musí sa vyrovnať v hotovosti alebo sa môže vyrovnať v hotovosti na základe voľby jednej zo zmluvných strán z iného dôvodu ako platobnej neschopnosti alebo inej udalosti, ktorá má za následok ukončenie zmluvy,

                           b)

                           zabezpečuje platbu len pri uzavretí alebo uplynutí platnosti,

                           c)

                           jeho platba sa obmedzuje na:

                                       i)

                                       vopred stanovenú fixnú sumu alebo nulu, ak podkladové aktívum derivátu spĺňa jednu alebo viac vopred stanovených podmienok a

                                       ii)

                                       vopred stanovenú fixnú sumu alebo nulu, ak podkladové aktívum derivátu nespĺňa jednu alebo viac vopred stanovených podmienok.

               3.   Zákaz uvedený v odseku 1 sa nevzťahuje na:

                           a)

                           binárnu opciu, v prípade ktorej nižšia z dvoch vopred stanovených fixných súm sa minimálne rovná výške celkovej platby retailového klienta za binárnu opciu vrátane všetkých provízií, transakčných poplatkov a iných súvisiacich poplatkov,

                           b)

                           binárnu opciu, ktorá spĺňa ďalej uvedené podmienky:

                                       i)

                                       trvanie od vydania do splatnosti je minimálne 90 kalendárnych dní;

                                       ii)

                                       prospekt vypracovaný a schválený v súlade so smernicou Európskeho parlamentu a Rady 2003/71/ES (10) je dostupný pre verejnosť a

                                       iii)

                                       binárna opcia nevystavuje poskytovateľa trhovému riziku počas trvania binárnej opcie a poskytovateľ ani žiadny zo subjektov skupiny, do ktorej poskytovateľ patrí, nevytvoril v súvislosti s binárnou opciou zisky ani neutrpel straty okrem vopred zverejnených provízií, transakčných poplatkov a iných súvisiacich poplatkov.

            Článok 2
            Zákaz účasti na aktivitách obchádzania
            Je zakázané vedome a zámerne sa zúčastňovať na aktivitách, ktorých predmetom alebo účinkom je obchádzať požiadavky stanovené v článku 1 vrátane pôsobenia ako zástupca poskytovateľa binárnych opcií.

            Článok 3
            Nadobudnutie účinnosti a uplatňovanie

               1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               2.   Toto rozhodnutie sa uplatňuje od 2. apríla 2019 počas obdobia troch mesiacov.

            V Paríži 22. marca 2019

                  Za Radu orgánov dohľadu

               Steven MAIJOOR

                  predseda

            (1)  Ú. v. EÚ L 331, 15.12.2010, s. 84.

            (2)  Ú. v. EÚ L 173, 12.6.2014, s. 84.

            (3)  Ú. v. EÚ L 87, 31.3.2017, s. 90.

            (4)  Rozhodnutie Európskeho orgánu pre cenné papiere a trhy (EÚ) 2018/795 z 22. mája 2018 o dočasnom zákaze uvádzania na trh, distribúcie alebo predaja binárnych opcií retailovým klientom v Únii v súlade s článkom 40 nariadenia Európskeho parlamentu a Rady (EÚ) č. 600/2014 (Ú. v. EÚ L 136, 1.6.2018, s. 31).

            (5)  Rozhodnutie Európskeho orgánu pre cenné papiere (EÚ) 2018/1466 z 21. septembra 2018 o obnovení a zmene dočasného zákazu uvádzania na trh, distribúcie alebo predaja binárnych opcií retailovým klientom uvedeného v rozhodnutí (EÚ) 2018/795 (Ú. v. EÚ L 245, 1.10.2018, s. 17).

            (6)  Rozhodnutie Európskeho orgánu pre cenné papiere (EÚ) 2018/2064 zo 14. decembra 2018 o obnovení dočasného zákazu uvádzania na trh, distribúcie alebo predaja binárnych opcií retailovým klientom (Ú. v. EÚ L 329, 27.12.2018, s. 27).

            (7)  Odpoveď poskytlo týchto 20 príslušných orgánov: Financial Market Authority (AT – FMA), Bundesanstalt für Finanzdienstleistungsaufsicht (DE – BaFiN), Finanstilsynet (DK – Finanstilsynet), Hellenic Capital Markets Commission (EL – HCMC), Comisión Nacional del Mercado de Valores (ES – CNMV), Finantsinspektsioon (EE – FSA), Finnish Financial Supervisory Authority (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Central Bank of Ireland (IE – CBI), Commission de Surveillance du Secteur Financier (LU – CSSF), Finanšu un kapitāla tirgus komisija (LV – FKTK), Malta Financial Services Authority (MT – MFSA), Autoriteit Financiële Markten (NL – AFM), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Finansinspektionen (SE – Finansinspektionen), Agencija za trg vrednostnih papirjev (SI – ATVP), National Bank Slovakia (NBS – SK), Financial Conduct Authority (UK – FCA).

            (8)  Príslušný orgán štátu EZVO, ktorý je členom EHP, NO-Finanstilsynet, 4. júna 2018 prijal opatrenia týkajúce sa zasahovania do produktov s rovnakými podmienkami a dátumami uplatňovania, ako majú opatrenia orgánu ESMA. Okrem toho Financial Supervisory Authority of Iceland (Úrad pre finančný dohľad Islandu) 5. júla 2018 uverejnil stanovisko, podľa ktorého v súlade s vlastnými vnútroštátnymi právnymi predpismi považuje uvádzanie na trh, distribúciu alebo predaj binárnych opcií v rozpore s riadnymi a správnymi obchodnými postupmi a praxou v oblasti obchodovania s cennými papiermi (článok 5 zákona č. 108/2007 o transakciách s cennými papiermi). Okrem toho, sa 6. júla 2018 začal v Rumunsku uplatňovať zákon s podobnými podmienkami, ako majú opatrenia orgánu ESMA.

            (9)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).

            (10)  Smernica 2003/71/ES Európskeho parlamentu a Rady zo 4. novembra 2003 o prospekte, ktorý sa zverejňuje pri verejnej ponuke cenných papierov alebo ich prijatí na obchodovanie, a o zmene a doplnení smernice 2001/34/ES (Ú. v. EÚ L 345, 31.12.2003, s. 64).


title: Rozhodnutie Rady (EÚ) 2019/563 z 8. apríla 2019 o uzavretí zmeny 1 Memoranda o spolupráci NAT-I-9406 medzi Spojenými štátmi americkými a Európskou úniou v mene Únie

text:
                  10.4.2019

                  SK

                  Úradný vestník Európskej únie

                  L 99/1

         ROZHODNUTIE RADY (EÚ) 2019/563
         z 8. apríla 2019
         o uzavretí zmeny 1 Memoranda o spolupráci NAT-I-9406 medzi Spojenými štátmi americkými a Európskou úniou v mene Únie
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 6 písm. a) druhý pododsek a článkom 218 ods. 7,
         so zreteľom na návrh Európskej komisie,
         so zreteľom na súhlas Európskeho parlamentu (1),
         keďže:

                     (1)

                     V súlade s rozhodnutím Rady (EÚ) 2018/538 (2) bola 13. decembra 2017 podpísaná zmena 1 Memoranda o spolupráci NAT-I-9406 medzi Spojenými štátmi americkými a Európskou úniou (ďalej len „memorandum o spolupráci NAT-I-9406“) s výhradou jej uzavretia k neskoršiemu dátumu.

                     (2)

                     Zmenou 1 memoranda o spolupráci NAT-I-9406 sa rozširuje rozsah spolupráce medzi zmluvnými stranami o všetky fázy modernizácie manažmentu letovej prevádzky vrátane činností zavádzania s cieľom zabezpečiť globálnu interoperabilitu. Upravuje sa tiež štruktúra a riadenie memoranda o spolupráci NAT-I-9406, aby sa optimalizovalo vykonávanie a riadenie činností spolupráce vykonávaných v jeho rámci.

                     (3)

                     Je nevyhnutné ustanoviť postupy týkajúce sa účasti Únie vo výkonnom riadení Memoranda o spolupráci NAT-I-9406A medzi Spojenými štátmi americkými a Európskou úniou o modernizácii manažmentu letovej prevádzky, výskume a vývoji v oblasti civilného letectva a globálnej interoperabilite (ďalej len „memorandum o spolupráci NAT-I-9406A“), ktoré sa nachádza v dodatku k zmene 1 a nahrádza memorandum o spolupráci NAT-I-9406.

                     (4)

                     Preto by sa mala zmena 1 memoranda o spolupráci NAT-I-9406 schváliť v mene Únie,

               PRIJALA TOTO ROZHODNUTIE:

            Článok 1
            Týmto sa v mene Únie schvaľuje zmena Memoranda o spolupráci NAT-I-9406 medzi Spojenými štátmi americkými a Európskou úniou (3).

            Článok 2
            Predseda Rady v mene Únie vykoná oznámenie podľa článku II. B zmeny 1 memoranda o spolupráci NAT-I-9406 s cieľom vyjadriť súhlas Únie s tým, že bude viazaná zmenou 1 memoranda o spolupráci NAT-I-9406 (4).

            Článok 3
            Komisia po konzultácii s osobitným výborom vymenovaným Radou určí pozíciu, ktorú má prijať Únia, pokiaľ ide o výkonné riadenie memoranda o spolupráci NAT-I-9406A a príloh k tomuto memorandu, ako je uvedené v článku III memoranda o spolupráci NAT-I-9406A, so zreteľom na:

                        a)

                        prijatie ďalších príloh k memorandu o spolupráci NAT-I-9406A a dodatkov k prílohám k memorandu o spolupráci NAT-I-9406A;

                        b)

                        prijatie zmien príloh k memorandu o spolupráci NAT-I-9406A a dodatkov k týmto prílohám.

            Článok 4
            Bez toho, aby bol dotknutý článok 3 tohto rozhodnutia, môže Komisia prijať akékoľvek vhodné opatrenie podľa článkov III, IV, V, VII a VIII memoranda o spolupráci NAT-I-9406A.

            Článok 5
            Komisia zastupuje Úniu pri konzultáciách podľa článku XI memoranda o spolupráci NAT-I-9406A.

            Článok 6
            Komisia informuje Radu o vykonávaní memoranda o spolupráci NAT-I-9406A vždy, keď je to potrebné, a aspoň raz ročne.

            Článok 7
            Toto rozhodnutie nadobúda účinnosť dňom jeho prijatia.

            V Luxemburgu 8. apríla 2019

                  Za Radu

                  predsedníčka

               F. MOGHERINI

            (1)  Súhlas z 12. septembra 2018 (zatiaľ neuverejnený v úradnom vestníku).

            (2)  Rozhodnutie Rady (EÚ) 2018/538 zo 7. decembra 2017 o podpise v mene Únie a predbežnom vykonávaní zmeny 1 Memoranda o spolupráci NAT-I-9406 medzi Spojenými štátmi americkými a Európskou úniou (Ú. v. EÚ L 90, 6.4.2018, s. 1).

            (3)  Text zmeny 1 memoranda o spolupráci NAT-I-9406 medzi Spojenými štátmi americkými a Európskou úniou je uverejnený v Ú. v. EÚ L 90, 6.4.2018, s. 3, spolu s rozhodnutím o podpise.

            (4)  Dátum nadobudnutia platnosti zmeny 1 memoranda o spolupráci NAT-I-9406 uverejní Generálny sekretariát Rady v Úradnom vestníku Európskej únie.


title: Rozhodnutie Komisie (EÚ) 2019/569 z 3. apríla 2019 o navrhovanej občianskej iniciatíve s názvom „Dodržiavanie zásady právneho štátu v rámci Európskej únie“ [oznámené pod číslom C(2019) 2314]

text:
                  10.4.2019

                  SK

                  Úradný vestník Európskej únie

                  L 99/39

         ROZHODNUTIE KOMISIE (EÚ) 2019/569
         z 3. apríla 2019
         o navrhovanej občianskej iniciatíve s názvom „Dodržiavanie zásady právneho štátu v rámci Európskej únie“

               [oznámené pod číslom C(2019) 2314]

         (Iba francúzske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 z 16. februára 2011 o iniciatíve občanov (1), a najmä na jeho článok 4,
         Keďže:

                     (1)

                     Predmetom navrhovanej iniciatívy občanov s názvom „Dodržiavanie zásady právneho štátu v rámci Európskej únie“ je: „Vytvorenie mechanizmu objektívneho a nestranného hodnotenia na overenie uplatňovania hodnôt Európskej únie všetkými členskými štátmi.“

                     (2)

                     Cieľmi navrhovanej iniciatívy občanov sú: „a) prijatie všeobecných právnych predpisov Európskej únie, ktoré umožnia objektívne overiť praktické uplatňovanie vnútroštátnych ustanovení týkajúcich sa zásady právneho štátu s cieľom posilniť vzájomnú dôveru medzi členskými štátmi a uľahčiť vykonávanie ustanovení článku 7 ZEÚ týkajúcich sa možného porušenia hodnôt Únie; b) uľahčenie presadzovania európskych právnych predpisov v oblasti justičnej spolupráce v trestných veciach (napr. európsky zatykač)“.

                     (3)

                     V prílohe k navrhovanej iniciatíve občanov sa uvádza posilnenie úlohy Agentúry Európskej únie pre základné práva, ktorej stanovisko by sa mohlo vyžiadať s cieľom zabezpečiť maximálnu objektívnosť rozhodnutí inštitúcií Únie vrátane oblastí policajnej a bezpečnostnej spolupráce.

                     (4)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (5)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (6)

                     Právne akty Únie na účely vykonávania zmlúv sa môžu prijať:

                                 —

                                 Na účely stanovenia podrobností, podľa ktorých členské štáty v spolupráci s Komisiou objektívne a nestranne hodnotia vykonávanie politík Únie orgánmi členských štátov v priestore slobody, bezpečnosti a spravodlivosti, najmä s cieľom presadzovať úplné uplatňovanie zásady vzájomného uznávania na základe článku 70 Zmluvy o fungovaní Európskej únie (ZFEÚ),

                                 —

                                 na účely zmien nariadenia Rady (ES) č. 168/2007 (2) na základe článku 352 ZFEÚ.

                     (7)

                     Právne akty Únie na vykonávanie zmlúv naopak nemožno prijať na účely zmeny postupu stanoveného v článku 7 ZEÚ.

                     (8)

                     Navrhovaná iniciatíva občanov, ktorej cieľom je, aby Komisia prijal právne akty na stanovenie podrobností objektívneho a nestranného hodnotenia vykonávania politík Únie vnútroštátnymi orgánmi v priestore slobody, bezpečnosti a spravodlivosti, a na zmenu nariadenia Rady, ktorým sa zriaďuje Agentúra Európskej únie pre základné práva, nie je zjavne mimo rámca, v ktorom je Komisia oprávnená predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.

                     (9)

                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.

                     (10)

                     Navrhovaná občianska iniciatíva s názvom „Dodržiavanie zásady právneho štátu v rámci Európskej únie“ by sa preto mala zaregistrovať,

               PRIJALA TOTO ROZHODNUTIE:

            Článok 1

               1.   Navrhovaná občianska iniciatíva s názvom „Dodržiavanie zásady právneho štátu v rámci Európskej únie“ sa týmto registruje.

               2.   Vyhlásenia o podpore tejto navrhovanej iniciatívy občanov sa môžu zbierať na základe predpokladu, že jej cieľom sú návrhy právnych aktov Komisie

                           —

                           Na stanovenie podrobností objektívneho a nestranného hodnotenia vykonávania politík Únie vnútroštátnymi orgánmi v priestore slobody, bezpečnosti a spravodlivosti,

                           —

                           Na zmenu nariadenia Rady, ktorým sa zriaďuje Agentúra Európskej únie pre základné práva.

            Článok 2
            Toto rozhodnutie nadobúda účinnosť 8. apríla 2019.

            Článok 3
            Toto rozhodnutie je určené organizátorom (členom občianskeho výboru) navrhovanej občianskej iniciatívy s názvom „Dodržiavanie zásady právneho štátu v rámci Európskej únie“, ktorú ako kontaktné osoby zastupujú pán Pier Virgilio DASTOLI a pán Marco CAPPATO.

            V Bruseli 3. apríla 2019

                  Za Komisiu

               Frans TIMMERMANS

                  prvý podpredseda

            (1)  Ú. v. EÚ L 65, 11.3.2011, s. 1.

            (2)  Nariadenie Rady (ES) č. 168/2007 z 15. februára 2007, ktorým sa zriaďuje Agentúra Európskej únie pre základné práva (Ú. v. EÚ L 53, 22.2.2007, s. 1).


Rozhodnutie Komisie z 22/10/2018 ktorým sa koncentrácia vyhlasuje za zlučiteľnú so spoločným trhom (Vec COMP/M.9016 - CMA CGM / Container Finance) podľa nariadenia Rady (ES) č. 139/2004 (Iba anglické znenie je autentické)


title: Rozhodnutie Rady (SZBP) 2019/678 z 29. apríla 2019, ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme

text:
                  30.4.2019

                  SK

                  Úradný vestník Európskej únie

                  L 114/18

         ROZHODNUTIE RADY (SZBP) 2019/678
         z 29. apríla 2019,
         ktorým sa mení rozhodnutie 2013/184/SZBP o reštriktívnych opatreniach voči Mjanmarsku/Barme
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:

                     (1)

                     Rada 22. apríla 2013 prijala rozhodnutie 2013/184/SZBP (1) o reštriktívnych opatreniach voči Mjanmarsku/Barme.

                     (2)

                     Na základe preskúmania rozhodnutia 2013/184/SZBP by sa platnosť reštriktívnych opatrení mala predĺžiť do 30. apríla 2020.

                     (3)

                     Boli doručené aktualizované informácie týkajúce sa záznamov o dvoch osobách zaradených do zoznamu a v prípade všetkých osôb zaradených do zoznamu by sa malo uviesť ich pohlavie.

                     (4)

                     Rozhodnutie 2013/184/SZBP by sa preto malo zodpovedajúcim spôsobom zmeniť,

               PRIJALA TOTO ROZHODNUTIE:

            Článok 1
            Rozhodnutie 2013/184/SZBP sa mení takto:

                        1.

                        Článok 12 sa nahrádza takto:

                           „Článok 12
                           Toto rozhodnutie sa uplatňuje do 30. apríla 2020. Podlieha neustálej revízii. Podľa potreby sa predĺži jeho účinnosť alebo bude zmenené, ak Rada usúdi, že sa jeho ciele nedosiahli.“

                        2.

                        Príloha sa mení tak, ako sa uvádza v prílohe k tomuto rozhodnutiu.

            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

            V Bruseli 29. apríla 2019

                  Za Radu

                  predseda

               G. CIAMBA

            (1)  Rozhodnutie Rady 2013/184/SZBP z 22. apríla 2013 o reštriktívnych opatreniach voči Mjanmarsku/Barme a o zrušení rozhodnutia 2010/232/SZBP (Ú. v. EÚ L 111, 23.4.2013, s. 75).

            PRÍLOHA
            Záznamy 1 až 14 v zozname osôb a subjektov uvedenom v prílohe k rozhodnutiu 2013/184/SZBP sa nahrádzajú takto:

                           Meno

                           Identifikačné údaje

                           Dôvody

                           Dátum zaradenia do zoznamu

                           „1.

                           Aung Kyaw Zaw

                           Dátum narodenia: 20. augusta 1961
                           Pohlavie: muž
                           Číslo cestovného pasu: DM000826
                           Dátum vydania: 22. novembra 2011
                           Dátum uplynutia platnosti: 21. novembra 2021
                           Vojenské identifikačné číslo: BC 17444

                           Generálporučík Aung Kyaw Zaw bol od augusta 2015 do konca roku 2017 veliteľom úradu špeciálnych operácií č. 3 mjanmarských ozbrojených síl (Tatmadaw). Úrad špeciálnych operácií č. 3 dohliadal na západné veliteľstvo a, z tohto dôvodu, generálporučík Aung Kyaw Zaw je ako jeho veliteľ zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           2.

                           Maung Maung Soe

                           Dátum narodenia: marec 1964
                           Pohlavie: muž
                           Národné identifikačné číslo: Tatmadaw Kyee 19571

                           Generálmajor Maung Maung Soe bol od októbra 2016 do 10. novembra 2017 veliteľom západného veliteľstva mjanmarských ozbrojených síl (Tatmadaw) a dohliadal na vojenské operácie v Jakchainskom štáte. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchalo západné veliteľstvo voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           3.

                           Than Oo

                           Dátum narodenia: 12. októbra 1973
                           Pohlavie: muž
                           Vojenské identifikačné číslo: BC 25723

                           Brigádny generál Than Oo je veliteľom 99. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 99. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           4.

                           Aung Aung

                           Pohlavie: muž
                           Vojenské identifikačné číslo: BC 23750

                           Brigádny generál Aung Aung je veliteľom 33. ľahkej pechotnej divízie mjanmarských ozbrojených síl (Tatmadaw). Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchala 33. ľahká pechotná divízia voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           5.

                           Khin Maung Soe

                           Dátum narodenia: 1972
                           Pohlavie: muž

                           Brigádny generál Khin Maung Soe je veliteľom 15. vojenského operačného velenia niekedy označovaného aj ako 15. ľahká pechotná divízia mjanmarských ozbrojených síl (Tatmadaw), v rámci ktorej pôsobil ľahký pechotný prápor č. 564. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchalo 15. vojenské operačné velenie, a najmä ľahký pechotný prápor č. 564, voči Rohingom v Jakchainskom štáte. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           25.6.2018

                           6.

                           Thura San Lwin

                           Dátum narodenia: 17. marca 1959
                           Pohlavie: muž

                           Brigádny generál Thura San Lwin bol od októbra 2016 do začiatku októbra 2017 veliteľom pohraničnej stráže. Z tohto dôvodu je zodpovedný za kruté činy a závažné porušovanie ľudských práv, ktoré v danom období páchala pohraničná stráž voči Rohingom v Jakchainskom štáte. Patrí medzi ne nezákonné zabíjanie a systematické vypaľovanie domov a budov Rohingov.

                           25.6.2018

                           7.

                           Thant Zin Oo

                           Pohlavie: muž

                           Thant Zin Oo je veliteľom 8. práporu bezpečnostnej polície. Z tohto dôvodu je zodpovedný za kruté činy a závažné porušovanie ľudských práv, ktoré v druhom polroku 2017 páchal 8. prápor bezpečnostnej polície voči Rohingom v Jakchainskom štáte. Medzi závažné porušovanie ľudských práv patrí nezákonné zabíjanie a systematické vypaľovanie domov a budov Rohingov. Tieto činy boli spáchané spoločne a s priamou podporou 33. ľahkej pechotnej divízie mjanmarských ozbrojených síl (Tatmadaw) vedenou brigádnym generálom Aungom Aungom. Thant Zin Oo je preto spojený s osobou zaradenou na zoznam, brigádnym generálom Aungom Aungom.

                           25.6.2018

                           8.

                           Ba Kyaw

                           Pohlavie: muž

                           Ba Kyaw je seržantom 564. ľahkého pechotného práporu (LIB) mjanmarských ozbrojených síl (Tatmadaw). V druhej polovici roku 2017 sa dopúšťal voči Rohingom v Jakchainskom štáte krutostí a závažných porušení ľudských práv vrátane vrážd, deportácie a mučenia. V prvom rade bol identifikovaný ako jeden z kľúčových páchateľov masakry, ku ktorej došlo 27. augusta 2017 v Maung Nu.

                           21.12.2018

                           9.

                           Tun Naing

                           Pohlavie: muž

                           Tun Naing je veliacim dôstojníkom základne pohraničnej stráže (BGP) v Taung Bazar. Z titulu tejto funkcie je zodpovedný za krutosti a závažné porušovania ľudských práv, ktorých sa dopustila BGP v Taung Bazar voči Rohingom v Jakchainskom štáte okolo 25. augusta 2017 a pred týmto dátumom i po ňom, vrátane núteného zadržiavania, zlého zaobchádzania a mučenia.

                           21.12.2018

                           10.

                           Khin Hlaing

                           Dátum narodenia: 2. mája 1968
                           Pohlavie: muž

                           Brigádny generál Khin Hlaing je bývalým veliteľom 99. ľahkej pechotnej divízie (LID) a súčasný veliteľ severovýchodného veliteľstva mjanmarských ozbrojených síl (Tatmadaw). Ako veliteľ 99. LID dohliadal na vojenské operácie vykonávané v Šanskom štáte v roku 2016 a začiatkom roka 2017. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2016 dopúšťala 99. LID voči príslušníkom etnických menšín z obcí v Šanskom štáte. Tieto činy zahŕňajú nezákonné zabíjanie, nútené zadržiavanie a ničenie obcí.

                           21.12.2018

                           11.

                           Aung Myo Thu

                           Pohlavie: muž

                           Major Aung Myo Thu je poľným veliteľom 33. ľahkej pechotnej divízie (LID) mjanmarských ozbrojených síl (Tatmadaw). Ako poľný veliteľ 33. LID dohliadal na vojenské operácie vykonávané v roku 2017 v Jakchainskom štáte. Z tohto dôvodu je zodpovedný za krutosti a závažné porušovania ľudských práv, ktorých sa v druhom polroku 2017 dopúšťala 33. LID voči Rohingom v Jakchainskom štáte. Tieto činy zahŕňajú nezákonné zabíjanie, sexuálne násilie a nútené zadržiavanie.

                           21.12.2018

                           12.

                           Thant Zaw Win

                           Pohlavie: muž

                           Thant Zaw Win je majorom 564. ľahkého pechotného práporu (LIB) mjanmarských ozbrojených síl (Tatmadaw). Z titulu tejto funkcie dohliadal na vojenské operácie vykonávané v Jakchainskom štáte a je zodpovedný za krutosti a závažné porušovania ľudských práv, ktorých sa v Jakchainskom štáte dopúšťal 564. LIB voči Rohingom, najmä v okolí obce Maung Nu 27. augusta 2017. Patrí medzi ne nezákonné zabíjanie, sexuálne násilie a systematické vypaľovanie domov a budov Rohingov.

                           21.12.2018

                           13.

                           Kyaw Chay

                           Pohlavie: muž

                           Kyaw Chay je desiatnikom pohraničnej stráže (BGP). Pôvodne pôsobil v Zaya Di Pyin a bol veliacim dôstojníkom základne BGP v Zaya Di Pyin v období okolo 25. augusta 2017, keď sa BGP pod jeho velením dopúšťala viacerých porušení ľudských práv. Z tohto dôvodu je zodpovedný za krutosti a závažné porušovanie ľudských práv zo strany BGP voči Rohingom v Jakchainskom štáte v uvedenom období. Podieľal sa aj na závažnom porušovaní ľudských práv. Toto porušovanie zahŕňa zlé zaobchádzanie so zadržanými osobami a mučenie.

                           21.12.2018

                           14.

                           Nyi Nyi Swe

                           Pohlavie: muž

                           Generálmajor Nyi Nyi Swe je bývalým veliteľom severného veliteľstva mjanmarských ozbrojených síl (Tatmadaw). Z titulu tejto funkcie je zodpovedný za krutosti a závažné porušovania ľudských práv, ktorých sa od mája 2016 do apríla 2018 (pokým sa nestal veliteľom juhozápadného veliteľstva) dopúšťalo severné veliteľstvo v Kačjinskom štáte, vrátane zlého zaobchádzania s civilným obyvateľstvom. Je tiež zodpovedný za to, že v uvedenom období sa v Kačjinskom štáte bránilo poskytovaniu humanitárnej pomoci civilnému obyvateľstvu v núdzi, najmä je zodpovedný za blokovanie transportov potravín.

                           21.12.2018“


title: Rozhodnutie Európskeho orgánu pre cenné papiere a trhy (EÚ) 2019/679 zo 17. apríla 2019 o obnovení dočasného obmedzenia uvádzania na trh, distribúcie alebo predaja finančných rozdielových zmlúv retailovým klientom

text:
                  30.4.2019

                  SK

                  Úradný vestník Európskej únie

                  L 114/22

         ROZHODNUTIE EURÓPSKEHO ORGÁNU PRE CENNÉ PAPIERE A TRHY (EÚ) 2019/679
         zo 17. apríla 2019
         o obnovení dočasného obmedzenia uvádzania na trh, distribúcie alebo predaja finančných rozdielových zmlúv retailovým klientom
         RADA ORGÁNOV DOHĽADU EURÓPSKEHO ORGÁNU PRE CENNÉ PAPIERE A TRHY,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1095/2010 z 24. novembra 2010, ktorým sa zriaďuje Európsky orgán dohľadu (Európsky orgán pre cenné papiere a trhy) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/77/ES (1), a najmä na jeho článok 9 ods. 5, článok 43 ods. 2 a článok 44 ods. 1,
         so zreteľom na nariadenie Európskeho parlamentu a Rady (EÚ) č. 600/2014 z 15. mája 2014 o trhoch s finančnými nástrojmi, ktorým sa mení nariadenie (EÚ) č. 648/2012 (2), a najmä na jeho článok 40,
         so zreteľom na delegované nariadenie Komisie (EÚ) 2017/567 z 18. mája 2016, ktorým sa dopĺňa nariadenie Európskeho parlamentu a Rady (EÚ) č. 600/2014, pokiaľ ide o vymedzenia pojmov, transparentnosť, kompresiu portfólia a opatrenia dohľadu nad zasahovaním do produktov a pozíciami (3), a najmä na jeho článok 19,
         keďže:

                     (1)

                     Rozhodnutím (EÚ) 2018/796 ( (4)) Európsky orgán pre cenné papiere a trhy (orgán ESMA) s účinnosťou od 1. augusta 2018 obmedzil uvádzanie na trh, distribúciu alebo predaj finančných rozdielových zmlúv (CFD) retailovým klientom na obdobie troch mesiacov.

                     (2)

                     V súlade s článkom 40 ods. 6 nariadenia (EÚ) č. 600/2014 orgán ESMA musí v primeraných intervaloch, minimálne však každé tri mesiace, preskúmať dočasné opatrenie týkajúce sa zasahovania do produktov.

                     (3)

                     Rozhodnutím (EÚ) 2018/1636 (5) orgán ESMA s účinnosťou od 1. novembra 2018 obnovil a zmenil dočasné obmedzenie uvádzania na trh, distribúcie alebo predaja finančných rozdielových zmlúv (CFD) retailovým klientom na obdobie troch mesiacov. Rozhodnutím (EÚ) 2019/155 (6) orgán ESMA s účinnosťou od 1. februára 2019 opätovne obnovil dočasné obmedzenie uvádzania na trh, distribúcie alebo predaja finančných rozdielových zmlúv (CFD) retailovým klientom na obdobie troch mesiacov za rovnakých podmienok ako v rozhodnutí (EÚ) 2018/1636.

                     (4)

                     Ďalšie preskúmanie orgánu ESMA týkajúce sa obmedzenia finančných rozdielových zmlúv (CFD) sa uskutočnilo okrem iného na základe informácií z prieskumu medzi príslušnými orgánmi (7) o praktickom uplatňovaní a vplyve opatrenia týkajúceho sa zasahovania do produktov, ako aj na základe ďalších informácií poskytnutých príslušnými orgánmi a zainteresovanými stranami. Tieto informácie svedčia o podobných trendoch vo vývoji ako informácie, ktoré slúžili ako podklad pre predchádzajúce rozhodnutie (EÚ) 2019/155.

                     (5)

                     Príslušné orgány zaznamenali len obmedzené príklady nedodržania opatrení orgánu ESMA týkajúcich sa zasahovania do produktov, ktoré sa týkali najmä upozornení na riziko, predovšetkým prípadov, ak poskytovatelia finančných rozdielových zmlúv (CFD) využívali internetové banery alebo iné druhy elektronickej reklamy bez požadovaného upozornenia na riziko. I keď internetové banery alebo iné druhy elektronickej reklamy zvyčajne výslovne neodkazovali na finančné rozdielové zmluvy (CFD), ale skôr na online investičné činnosti, príslušné orgány a ESMA budú naďalej sledovať, či sú v ich prípade dodržiavané požiadavky týkajúce sa upozornenia na riziko, ako aj to, či nie sú zneužívané na obchádzanie takýchto požiadaviek.

                     (6)

                     Príslušné orgány hlásili, že došlo k celkovému zníženiu počtu účtov retailových klientov s CFD, obchodovaných objemov a celkového kapitálu retailových klientov počas troch mesiacov od novembra 2017 do januára 2018 (prvé obdobie) v porovnaní s rovnakým obdobím od novembra 2018 do januára 2019 (druhé obdobie). Na základe porovnania týchto období sa ukázalo, že podiel účtov, na ktorých sa zaznamenal zisk, zostal vo všeobecnosti stabilný (8). Priemerné náklady vzniknuté retailovým klientom pri obchodovaní s finančnými rozdielovými zmluvami (CFD), ktoré sa javia byť menej závislé od podmienok na trhu ako celkové výsledky klientov, boli výrazne nižšie v druhom období v porovnaní s prvým obdobím. (9) Priemerné náklady v súvislosti s aktívnymi účtami retailových klientov obsahujúcimi finančné rozdielové zmluvy (CFD) naviazané na kryptoaktíva klesali neúmerne v porovnaní s inými nákladmi, i keď s takýmito účtami boli spojené vyššie náklady ako s účtami bez expozície voči kryptoaktívam. Príslušné orgány hlásili stabilný pokles počtu automatických uzavretí pozícií, počtu prípadov, keď účty začali vykazovať záporné vlastné imanie a veľkosti negatívnych zostatkov na účtoch retailových klientov (10).

                     (7)

                     Príslušné orgány tiež hlásili, že v druhom období sa v porovnaní s prvým obdobím zvýšil počet klientov považovaných za profesionálnych klientov na vlastnú žiadosť. Orgán ESMA má informácie o tom, že niektorí poskytovatelia CFD prostredníctvom reklamy ponúkajú retailovým klientom možnosť stať sa profesionálnymi klientmi na vlastnú žiadosť. Retailový klient však môže požiadať, aby bol považovaný za profesionálneho klienta predovšetkým vtedy, ak tento klient predloží písomnú žiadosť v súlade so všetkými požiadavkami stanovenými v príslušných právnych predpisoch. Poskytovatelia majú zabezpečiť, aby tieto požiadavky vždy spĺňali (11). Orgán ESMA je informovaný aj o tom, že niektoré spoločnosti z tretích krajín aktívne oslovujú klientov v Únii alebo že niektorí poskytovatelia CFD v Únii uvádzajú na trh možnosť, aby si retailoví klienti presunuli svoje účty k subjektu v rámci skupiny v tretej krajine. Bez získania povolenia alebo registrácie v Únii však tieto spoločnosti z tretích krajín môžu ponúkať služby klientom, ktorí sú usadení alebo sa nachádzajú v Únii, iba z ich vlastného výlučného podnetu. Orgán ESMA je informovaný o tom, že spoločnosti začínajú poskytovať iné špekulatívne investičné produkty. Orgán ESMA bude pokračovať v monitorovaní ponuky týchto iných produktov s cieľom zistiť, či je vhodné prijať nejaké iné opatrenia Únie.

                     (8)

                     Od prijatia rozhodnutia (EÚ) 2018/796 orgán ESMA nezískal dôkazy, ktoré by boli v rozpore s jeho celkovým zistením závažnej obavy týkajúcej sa ochrany investorov, ako je to uvedené v rozhodnutí (EÚ) 2018/796, rozhodnutí (EÚ) 2018/1636 alebo rozhodnutí (EÚ) 2019/155 (ďalej len „rozhodnutia“). Orgán ESMA dospel preto k záveru, že závažná obava týkajúca sa ochrany investorov, ako bola uvedená v rozhodnutiach, bude naďalej pretrvávať, pokiaľ sa dočasné obmedzenie uvádzania na trh, distribúcie alebo predaja finančných rozdielových zmlúv (CFD) retailovým klientom neobnoví.

                     (9)

                     Uplatniteľné existujúce regulačné požiadavky podľa práva Únie sa nezmenili a naďalej sa v nich nerieši ohrozenie identifikované orgánom ESMA. Príslušné orgány neprijali opatrenie na riešenie tohto ohrozenia alebo opatrenia, ktoré sa prijali, nie sú na riešenie tohto ohrozenia postačujúce. Toto naďalej zostáva celoeurópskym problémom. Orgán ESMA sa preto domnieva, že bez prijatia vnútroštátnych opatrení týkajúcich sa zasahovania do produktov ďalšími príslušnými orgánmi je potrebné ďalšie obnovenie opatrenia orgánu ESMA na primerané vyriešenie závažnej obavy týkajúcej sa ochrany investorov uvedenej v rozhodnutiach.

                     (10)

                     Obnovenie obmedzenia nemá škodlivý vplyv na efektívnosť finančných trhov alebo investorov, ktorý by bol neúmerný prínosom opatrenia, a nevytvára riziko regulačnej arbitráže z rovnakých dôvodov stanovených v rozhodnutiach.

                     (11)

                     Ak sa dočasné obmedzenie neobnoví, podľa orgánu ESMA je pravdepodobné, že finančné rozdielové zmluvy (CFD) budú znova ponúkané retailovým klientom bez primeraných opatrení dostatočne ochraňujúcich retailových klientov pred rizikami súvisiacimi s produktmi, ktoré zapríčinili poškodenie spotrebiteľa, ako je to uvedené v rozhodnutiach.

                     (12)

                     Vzhľadom na tieto dôvody a dôvody uvedené v rozhodnutiach sa orgán ESMA v záujme vyriešenia závažnej obavy týkajúcej sa ochrany investorov rozhodol obnoviť obmedzenie za rovnakých podmienok, aké sú uvedené v rozhodnutí (EÚ) 2018/1636 a rozhodnutí (EÚ) 2019/155, na ďalšie trojmesačné obdobie.

                     (13)

                     Keďže navrhované opatrenie sa môže v obmedzenej miere týkať derivátov poľnohospodárskych komodít, orgán ESMA viedol konzultácie s verejnými orgánmi zodpovednými za dohľad, správu a reguláciu fyzických poľnohospodárskych trhov podľa nariadenia Rady (ES) č. 1234/2007 (12). Ani jeden z týchto orgánov nevzniesol žiadne námietky k navrhovaným opatreniam týkajúcim sa obnovenia.

                     (14)

                     Orgán ESMA informoval príslušné orgány o tomto navrhovanom rozhodnutí,

               PRIJAL TOTO ROZHODNUTIE:

            Článok 1
            Vymedzenie pojmov
            Na účely tohto rozhodnutia:

                        (a)

                           „finančná rozdielová zmluva“ alebo „CFD“ je derivát iný ako opcia, future, swap alebo dohoda o forwardovej úrokovej miere, ktorého účelom je poskytnúť držiteľovi dlhú alebo krátku expozíciu voči fluktuáciám v cene, úrovni alebo hodnote podkladového aktíva bez ohľadu na to, či sa s ním obchoduje na obchodnom mieste, a ktorý sa musí vyrovnať v hotovosti alebo sa môže vyrovnať v hotovosti na základe voľby jednej zo zmluvných strán z iného dôvodu ako platobnej neschopnosti alebo inej udalosti, ktorá má za následok ukončenie zmluvy;

                        (b)

                           „vylúčená nepeňažná výhoda“ je akákoľvek nepeňažná výhoda iná ako informácie a nástroje výskumu, pokiaľ sa vzťahujú na finančné rozdielové zmluvy,;

                        (c)

                           „počiatočná marža“ je akákoľvek platba na účely uzatvorenia finančnej rozdielovej zmluvy s výnimkou provízie, transakčných poplatkov a iných súvisiacich nákladov;

                        (d)

                           „ochranná počiatočná marža“ je počiatočná marža stanovená v prílohe I;

                        (e)

                           „ochrana uzavretím pri určitej marži“ je uzavretie jednej alebo viacerých otvorených CFD retailového klienta za podmienok najpriaznivejších pre klienta v súlade s článkami 24 a 27 smernice 2014/65/EÚ, ak objem prostriedkov na účte na obchodovanie s CFD a nerealizovaných čistých ziskov všetkých otvorených finančných rozdielových zmlúv spojených s daným účtom klesne pod menej ako polovicu celkovej ochrannej počiatočnej marže za všetky takéto otvorené finančné rozdielové zmluvy;

                        (f)

                           „ochrana pred záporným zostatkom“ je obmedzenie súhrnných záväzkov retailového klienta zo všetkých finančných rozdielových zmlúv spojených s účtom na obchodovanie s finančnými rozdielovými zmluvami u poskytovateľa CFD na prostriedky na danom účte na obchodovanie s finančnými rozdielovými zmluvami.

            Článok 2
            Dočasné obmedzenie finančných rozdielových zmlúv v súvislosti s retailovými klientmi
            Obmedzuje sa uvádzanie na trh, distribúcia alebo predaj CFD retailovým klientom na okolnosti, keď sú splnené aspoň všetky tieto podmienky:

                        (a)

                        poskytovateľ CFD vyžaduje od retailového klienta, aby zaplatil ochrannú počiatočnú maržu;

                        (b)

                        poskytovateľ CFD poskytuje retailovému klientovi ochranu uzavretím pri určitej marži;

                        (c)

                        poskytovateľ CFD poskytuje retailovému klientovi ochranu pred záporným zostatkom;

                        (d)

                        poskytovateľ CFD neposkytne priamo alebo nepriamo retailovému klientovi platbu, peňažnú alebo vylúčenú nepeňažnú výhodu v súvislosti s uvádzaním na trh, distribúciou alebo predajom finančných rozdielových zmlúv okrem dosiahnutých ziskov z ktorejkoľvek poskytnutej finančnej rozdielovej zmluvy; a

                        (e)

                        poskytovateľ CFD nekomunikuje priamo alebo nepriamo informácie retailovému klientovi alebo nezverejňuje informácie, ku ktorým má retailový klient prístup, týkajúce sa uvádzania na trh, distribúcie alebo predaja CFD, ak neobsahujú príslušné upozornenie na riziko stanovené v prílohe II, ktoré je v súlade s podmienkami stanovenými v prílohe II.

            Článok 3
            Zákaz účasti na aktivitách obchádzania
            Zakazuje sa zapájať sa vedome a úmyselne do činností, ktorých predmetom alebo účinkom je obchádzanie požiadaviek stanovených v článku 2 vrátane pôsobenia ako zástupca poskytovateľa finančnej rozdielovej zmluvy.

            Článok 4
            Nadobudnutie účinnosti a uplatňovanie

               1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               2.   Toto rozhodnutie sa uplatňuje od 1. mája 2019 počas obdobia troch mesiacov.

            V Paríži 17. apríla 2019

                  Za radu orgánov dohľadu

               Steven MAIJOOR

                  predseda

            (1)  Ú. v. EÚ L 331, 15.12.2010, s. 84.

            (2)  Ú. v. EÚ L 173, 12.6.2014, s. 84.

            (3)  Ú. v. EÚ L 87, 31.3.2017, s. 90.

            (4)  Rozhodnutie Európskeho orgánu pre cenné papiere a trhy (EÚ) 2018/796 z 22. mája 2018 o dočasnom obmedzení finančných rozdielových zmlúv v Únii v súlade s článkom 40 nariadenia Európskeho parlamentu a Rady (EÚ) č. 600/2014 (Ú. v. EÚ L 136, 1.6.2018, s. 50).

            (5)  Rozhodnutie Európskeho orgánu pre cenné papiere a trhy (EÚ) 2018/1636 z 23. októbra 2018 o obnovení a zmene dočasného obmedzenia uvádzania na trh, distribúcie alebo predaja finančných rozdielových zmlúv retailovým klientom uvedeného v rozhodnutí (EÚ) 2018/796 (Ú. v. L 272, 31.10.2018, s. 62).

            (6)  Rozhodnutie Európskeho orgánu pre cenné papiere a trhy (EÚ) 2019/155 z 23. januára 2019 o obnovení dočasného zákazu uvádzania na trh, distribúcie alebo predaja finančných rozdielových zmlúv retailovým klientom (Ú. v. EÚ L 27, 31.1.2019, s. 36).

            (7)  Odpoveď poskytlo týchto 20 príslušných orgánov: Financial Market Authority (AT – FMA), Cyprus Securities and Exchange Commission (CY-CySEC), Bundesanstalt für Finanzdienstleistungsaufsicht (DE – BaFiN), Finanstilsynet (DK-Finanstilsynet), Hellenic Capital Markets Commission (EL-HCMC), Comisión Nacional del Mercado de Valores (ES – CNMV), Finnish Financial Supervisory Authority (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Central Bank of Ireland (IE – CBI),, Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV-FKTK), Malta Financial Services Authority (MT – MFSA), Autoriteit Financiële Markten (NL-AFM), Komisja Nadzoru Finansowego (PL-KNF), Comissão do Mercado de Valores Mobiliários (PT – CMVM), Romanian Financial Supervisory Authority (RO – FSA), Finansinspektionen (SE- Finansinspektionen), Financial Conduct Authority (UK- FCA).

            (8)  Podiel účtov retailových klientov, na ktorých sa zaznamenal zisk, sa zvýšil v januári 2019, pričom tento vývoj môže byť spojený s trhovými podmienkami.

            (9)  To je v súlade s pozorovanými poklesmi celkových obchodovaných objemov, na základe ktorých sa zvyčajne vypočítavajú rozpätia a poplatky. Medzi aktívnymi účtami retailových klientov došlo k miernemu zvýšeniu priemerného kapitálu klientov, aj keď v percentuálnom vyjadrení išlo o významne menšiu zmenu ako bol pokles celkových obchodovaných objemov a celkovej expozície týchto účtov.

            (10)  V druhom období sa uplatňovala ochrana pred záporným zostatkom. Tržný gapping však môže viesť k tomu, že je pozícia klienta najprv uzavretá na cene, ktorej výsledkom je záporné vlastné imanie, pričom poskytovateľ potom v záujme splnenia novej požiadavky týkajúcej sa ochrany pred záporným zostatkom príslušný účet dorovná na nulové vlastné imanie. Bolo tomu tak aj v prípade poskytovateľov, ktorí ponúkali ochranu pred záporným zostatkom v prvom období.

            (11)  Príloha II oddiel II smernice Európskeho parlamentu a Rady 2014/65/EÚ z 15. mája 2014 o trhoch s finančnými nástrojmi, ktorou sa mení smernica 2002/92/ES a smernica 2011/61/EÚ (Ú. v. EÚ L 173, 12.6.2014, s. 349). Pozri tiež oddiel 11 dokumentu Questions and Answers on MiFID II and MiFIR investor protection and intermediaries topics (Otázky a odpovede orgánu ESMA o otázkach ochrany investorov podľa smernice MiFID II a nariadenia MiFIR a o sprostredkovateľoch (ESMA35-43-349)), v ktorom orgán ESMA identifikoval formy postupov, ktoré by investičné spoločnosti pri uplatňovaní právnych požiadaviek týkajúcich sa kategorizácie klientov ako profesionálnych klientov na vlastnú žiadosť nemali používať. Oddiel 11 bol naposledy aktualizovaný 25. mája 2018.

            (12)  Nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (Ú. v. EÚ L 299, 16.11.2007, s. 1).

            PRÍLOHA I

               PERCENTUÁLNE PODIELY POČIATOČNEJ MARŽE PODĽA DRUHU PODKLADOVÉHO AKTÍVA

                        (a)

                        3,33 % pomyselnej hodnoty (notional value) CFD, ak podkladovým aktívom je menový pár, ktorý tvoria ktorékoľvek dve z týchto mien: americký dolár, euro, japonský jen, britská libra, kanadský dolár alebo švajčiarsky frank;

                        (b)

                        5 % pomyselnej hodnoty CFD, ak je podkladovým aktívom nasledovný index, menový pár alebo komodita:

                                    (i)

                                    ktorýkoľvek z týchto akciových indexov: Financial Times Stock Exchange 100 (FTSE 100), Cotation Assistée en Continu 40 (CAC 40), Deutsche Bourse AG German Stock Index 30 (DAX30), Dow Jones Industrial Average (DJIA), Standard & Poors 500 (S&P 500), NASDAQ Composite Index (NASDAQ), NASDAQ 100 Index (NASDAQ 100), Nikkei Index (Nikkei 225), Standard & Poors/Australian Securities Exchange 200 (ASX 200), EURO STOXX 50 Index (EURO STOXX 50);

                                    (ii)

                                    menový pár zložený aspoň z jednej meny, ktorá nie je uvedená v bode a); alebo

                                    (iii)

                                    zlato;

                        (c)

                        10 % pomyselnej hodnoty CFD, ak je podkladovým aktívom komodita alebo akciový index, pričom táto komodita alebo akciový index sú iné ako tie, ktoré sú uvedené v bode b);

                        (d)

                        50 % pomyselnej hodnoty CFD, ak je podkladovým aktívom kryptomena; alebo

                        (e)

                        20 % pomyselnej hodnoty CFD, ak je podkladovým aktívom:

                                    (i)

                                    akcia alebo

                                    (ii)

                                    aktívum, ktoré nie je uvedené inde v tejto prílohe.

            PRÍLOHA II

               UPOZORNENIA NA RIZIKO

            ODDIEL A

               Podmienky upozorňovania na riziko

                        1.

                        Upozornenie na riziko musí mať úpravu, ktorou sa zaručí vyjadrenie jeho dôležitosti, pričom sa v ňom musí používať veľkosť písma minimálne vo veľkosti prevažujúcej veľkosti písma a musí byť v tom istom jazyku, ktorý sa používa v komunikácii alebo pri zverejňovaní informácií.

                        2.

                        Ak sa komunikácia alebo zverejnené informácie nachádzajú na trvanlivom médiu alebo webovej stránke, upozornenie na riziko musí mať formát stanovený v oddiele B.

                        3.

                        Ak sa komunikácia alebo zverejnené informácie nachádzajú na inom ako trvanlivom médiu alebo webovej stránke, upozornenie na riziko musí mať formát stanovený v oddiele C.

                        4.

                        Odchylne od odsekov 2 a 3, ak počet znakov nachádzajúcich sa v upozornení na riziko vo formáte stanovenom v oddiele B alebo oddiele C prevyšuje obmedzenie počtu znakov povolené v štandardných podmienkach tretej strany, ktorá je poskytovateľom uvádzajúcim produkty na trh, upozornenie na riziko môže byť namiesto toho uvedené vo formáte stanovenom v oddiele D.

                        5.

                        Ak sa použije upozornenie na riziko vo formáte stanovenom v oddiele D, komunikácia alebo uverejnené informácie musia obsahovať aj priame prepojenie na webovú stránku poskytovateľa CFD, na ktorej je zobrazené upozornenie na riziko vo formáte stanovenom v oddiele B.

                        6.

                        Upozornenie na riziko musí obsahovať aktuálny percentuálny podiel strát u konkrétneho poskytovateľa založený na výpočte percentuálneho podielu účtov na obchodovanie s CFD, ktoré poskytovateľ finančných rozdielových zmlúv poskytol retailovým klientom a na ktorých došlo k finančným stratám. Výpočet sa musí vykonávať každé tri mesiace a musí zahŕňať obdobie 12 mesiacov bezprostredne pred dátumom, kedy sa vykonáva (tzv. 12-mesačné výpočtové obdobie). Na účely výpočtu:

                                    a.

                                    sa za účet na obchodovanie s CFD individuálneho retailového klienta, na ktorom došlo k finančnej strate, považuje účet, na ktorom je súčet realizovaných a nerealizovaných čistých ziskov z CFD spojených s daným účtom na obchodovanie s CFD počas 12-mesačného výpočtového obdobia záporný;

                                    b.

                                    do výpočtu sa zahrnú všetky náklady súvisiace s CFD spojenými s účtom na obchodovanie s CFD vrátane všetkých poplatkov a provízií;

                                    c.

                                    do výpočtu sa nezahrnú tieto skutočnosti:

                                                i.

                                                akýkoľvek účet na obchodovanie s CFD, na ktorom neboli otvorené finančné rozdielové zmluvy spojené s týmto účtom v rámci výpočtového obdobia;

                                                ii.

                                                akékoľvek zisky alebo straty z produktov iných ako CFD spojených s účtom na obchodovanie s CFD;

                                                iii.

                                                akékoľvek vklady alebo výbery prostriedkov z účtu na obchodovanie s CFD.

                        7.

                        Odchylne od odsekov 2 až 6, ak v priebehu posledného 12-mesačného výpočtového obdobia poskytovateľ CFD neposkytol retailovému klientovi otvorenú CFD spojenú s účtom retailového klienta na obchodovanie s CFD, tento poskytovateľ CFD musí použiť štandardné upozornenie na riziko vo formáte stanovenom v oddieloch E až G, podľa potreby.

                  ODDIEL B

               Upozornenie na riziko týkajúce sa konkrétneho poskytovateľa na trvanlivom médiu alebo webovej stránke

                        Finančné rozdielové zmluvy sú zložité nástroje a sú spojené s vysokým rizikom rýchlych finančných strát v dôsledku pákového efektu.

                           Na [vložiť percentuálny podiel vzťahujúci sa na poskytovateľa] % účtov retailových investorov dochádza k finančným stratám pri obchodovaní s finančnými rozdielovými zmluvami u tohto poskytovateľa.

                        Mali by ste zvážiť, či chápete, ako finančné rozdielové zmluvy fungujú, a či si môžete dovoliť podstúpiť vysoké riziko, že utrpíte finančné straty.

                  ODDIEL C

               Skrátené upozornenie na riziko týkajúce sa konkrétneho poskytovateľa

                           Na [vložiť percentuálny podiel vzťahujúci sa na poskytovateľa] % účtov retailových investorov dochádza k finančným stratám pri obchodovaní s finančnými rozdielovými zmluvami u tohto poskytovateľa.

                        Mali by ste zvážiť, či si môžete dovoliť podstúpiť vysoké riziko, že utrpíte finančné straty.

                  ODDIEL D

               Upozornenie na riziko so zníženým počtom znakov týkajúce sa konkrétneho poskytovateľa

            Na [vložiť percentuálny podiel vzťahujúci sa na poskytovateľa] % retailových účtov CFD dochádza k finančným stratám.
            ODDIEL E

               Štandardné upozornenie na riziko na trvanlivom médiu alebo webovej stránke

                        Finančné rozdielové zmluvy sú zložité nástroje a sú spojené s vysokým rizikom rýchlych finančných strát v dôsledku pákového efektu.

                           Pri obchodovaní s finančnými rozdielovými zmluvami dochádza k finančným stratám na 74 % až 89 % účtov retailových investorov.

                        Mali by ste zvážiť, či chápete, ako finančné rozdielové zmluvy fungujú, a či si môžete dovoliť podstúpiť vysoké riziko, že utrpíte finančné straty.

                  ODDIEL F

               Skrátené štandardné upozornenie na riziko

                           Pri obchodovaní s finančnými rozdielovými zmluvami dochádza k finančným stratám na 74 % až 89 % účtov retailových investorov.

                        Mali by ste zvážiť, či si môžete dovoliť podstúpiť vysoké riziko, že utrpíte finančné straty.

                  ODDIEL G

               Štandardné upozornenie na riziko so zníženým počtom znakov

            Na 74 – 89 % retailových účtov CFD dochádza k finančným stratám.


title: Rozhodnutie Komisie (EÚ) 2019/718 z 30. apríla 2019 o navrhovanej iniciatíve občanov s názvom „PRO-NUTRISCORE“ [oznámené pod číslom C(2019) 3232]

text:
                  10.5.2019

                  SK

                  Úradný vestník Európskej únie

                  L 122/49

         ROZHODNUTIE KOMISIE (EÚ) 2019/718
         z 30. apríla 2019
         o navrhovanej iniciatíve občanov s názvom „PRO-NUTRISCORE“

               [oznámené pod číslom C(2019) 3232]

         (Iba francúzske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „PRO-NUTRISCORE“ je tento: „Žiadame Európsku komisiu, aby zaviedla zjednodušené označovanie“ Nutriscore„na potravinových výrobkoch s cieľom zaručiť spotrebiteľom prístup ku kvalitným výživovým údajom a ochranu ich zdravia.“

                     (2)

                     Ciele navrhovanej iniciatívy občanov sú tieto: „1. Zjednodušiť čitateľnosť a zrozumiteľnosť označovania tak, aby bola výživová hodnota potraviny vzhľadom na rozmanitosť ponuky potravín na prvý pohľad zrozumiteľná; 2. Prijať opatrenia v oblasti verejného zdravia a vyzvať výrobcov, aby zlepšili zloženie svojich výrobkov; 3. Harmonizovať výživové údaje na európskej úrovni zavedením jednotného oficiálneho systému označovania, a tým ukončiť nejasnosti, ktoré európskym spotrebiteľom spôsobuje veľké množstvo existujúcich log.“

                     (3)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Právne akty Únie na účely vykonávania zmlúv sa môžu prijímať na aproximáciu zákonov, iných právnych predpisov a správnych opatrení v členských štátoch, ktoré majú za cieľ vytváranie a fungovanie vnútorného trhu, na základe článku 114 Zmluvy o fungovaní Európskej únie (ZFEÚ).

                     (6)

                     Navrhovaná iniciatíva občanov preto nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.

                     (7)

                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.

                     (8)

                     Navrhovaná iniciatíva občanov s názvom „PRO-NUTRISCORE“ by sa preto mala zaregistrovať,

               PRIJALA TOTO ROZHODNUTIE:

            Článok 1
            Navrhovaná iniciatíva občanov s názvom „PRO-NUTRISCORE“ sa týmto registruje.

            Článok 2
            Toto rozhodnutie nadobúda účinnosť 8. mája 2019.

            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „PRO-NUTRISCORE“ zastúpenej pánom Cédricom MUSSOM a pánom Ivom MECHELSOM, ktorí konajú ako kontaktné osoby.

            V Bruseli 30. apríla 2019

                  Za Komisiu

               Frans TIMMERMANS

                  podpredseda

            (1)  Ú. v. EÚ L 65, 11.3.2011, s. 1.


title: Rozhodnutie Komisie (EÚ) 2019/719 z 30. apríla 2019 o navrhovanej iniciatíve občanov s názvom „The fast, fair and effective solution to climate change“ [oznámené pod číslom C(2019) 3246]

text:
                  10.5.2019

                  SK

                  Úradný vestník Európskej únie

                  L 122/51

         ROZHODNUTIE KOMISIE (EÚ) 2019/719
         z 30. apríla 2019
         o navrhovanej iniciatíve občanov s názvom „The fast, fair and effective solution to climate change“

               [oznámené pod číslom C(2019) 3246]

         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „The fast, fair and effective solution to climate change“ je formulovaný takto: „Vedci a ekonómovia sa zhodujú: zvyšovať cenu znečisťovania a dávať zisk domácnostiam funguje.“

                     (2)

                     Ciele navrhovanej iniciatívy občanov sú formulované takto: „Stabilne rastúca cena fosílnych palív zníži znečistenie. Vedie spoločnosti a spotrebiteľov k tomu, aby si zvolili čistejšie a lacnejšie možnosti. Všetky získané peniaze sa občanom skoro každý mesiac vrátia späť ako dividenda. Väčšine rodín s nízkym a stredným príjmom sa bude dariť lepšie. Kompenzačné opatrenia na hraniciach chránia naše hospodárstvo a podporujú ich celosvetové zavádzanie. K ďalším výhodám patrí: čistejší vzduch. viac pracovných miest a zníženie verejných výdavkov v dôsledku zosúladenia politík.“

                     (3)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Komisia má právomoc predkladať návrhy právnych predpisov Únie na účely vykonávania zmlúv, pokiaľ ide o:

                                 —

                                 pravidlá na zosúlaďovanie právnych predpisov týkajúcich sa dane z obratu, spotrebných daní a iných foriem nepriameho zdaňovania, aby sa tým zabezpečilo vytvorenie a fungovanie vnútorného trhu a zabránilo narušovaniu hospodárskej súťaže, na základe článku 113 Zmluvy o fungovaní Európskej únie (ZFEÚ);

                                 —

                                 opatrenia na dosiahnutie cieľov, ktorými sa udržiava ochrana a zlepšovanie kvality životného prostredia a podpora opatrení na medzinárodnej úrovni na riešenie regionálnych alebo celosvetových problémov životného prostredia, a to predovšetkým na boj proti zmene klímy, na základe článku 192 ods. 1 a 2 ZFEÚ v spojení s článkom 191 ods. 1 prvou a štvrtou zarážkou ZFEÚ;

                                 —

                                 vykonávanie spoločnej obchodnej politiky na základe článku 207 ZFEÚ.

                     (6)

                     Navrhovaná iniciatíva občanov preto nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.

                     (7)

                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.

                     (8)

                     Navrhovaná iniciatíva občanov s názvom „The fast, fair and effective solution to climate change“ by sa preto mala zaregistrovať.

               PRIJALA TOTO ROZHODNUTIE:

            Článok 1
            Navrhovaná iniciatíva občanov s názvom „The fast, fair and effective solution to climate change“ sa týmto registruje.

            Článok 2
            Toto rozhodnutie nadobúda účinnosť 6. mája 2019.

            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „The fast, fair and effective solution to climate change“ zastúpenej pánom Christiaanom Frederikom ALOFSOM a pani Brigittou Ludovic Franciscus Mariou VAN GERVEN, ktorí konajú ako kontaktné osoby.

            V Bruseli 30. apríla 2019

                  Za Komisiu

               Frans TIMMERMANS

                  podpredseda

            (1)  Ú. v. EÚ L 65, 11.3.2011, s. 1.


title: Rozhodnutie Komisie (EÚ) 2019/720 z 30. apríla 2019 o navrhovanej iniciatíve občanov s názvom „Ending the aviation fuel tax exemption in Europe“ [oznámené pod číslom C(2019) 3250]

text:
                  10.5.2019

                  SK

                  Úradný vestník Európskej únie

                  L 122/53

         ROZHODNUTIE KOMISIE (EÚ) 2019/720
         z 30. apríla 2019
         o navrhovanej iniciatíve občanov s názvom „Ending the aviation fuel tax exemption in Europe“

               [oznámené pod číslom C(2019) 3250]

         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „Ending the aviation fuel tax exemption in Europe“ je formulovaný takto: „Vyzývame Európsku komisiu, aby členským štátom navrhla zavedenie dane z leteckého paliva (kerozín). Odvetvie leteckej dopravy požíva daňové výhody napriek tomu, že je jedným z najrýchlejšie rastúcich zdrojov emisií skleníkových plynov.“

                     (2)

                     Ciele navrhovanej iniciatívy občanov sú formulované takto: „Zatiaľ čo ekologickejšie alternatívy leteckej dopravy podliehajú vysokým daniam, letecký priemysel ťaží z mnohých nespravodlivých oslobodení od daní. Letecké palivo zostáva v Európe naďalej nezdanené a členské štáty neukladajú DPH ani na letenky, čím sa z letectva stáva čoraz atraktívnejší spôsob dopravy, aj keď produkuje najviac skleníkových plynov. Zdanenie kerozínu by EÚ umožnilo výrazne zvýšiť financovanie ekologickejšej mobility, keďže doprava je odvetvím, v ktorom najrýchlejšie rastú emisie skleníkových plynov.“

                     (3)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Právne akty Únie na účely vykonávania zmlúv sa môžu prijať na základe článku 113 Zmluvy o fungovaní Európskej únie (ZFEÚ), ak sú potrebné pravidlá na zosúlaďovanie právnych predpisov týkajúcich sa dane z obratu, spotrebných daní a iných foriem nepriameho zdaňovania, aby sa tým zabezpečilo vytvorenie a fungovanie vnútorného trhu a zabránilo narušovaniu hospodárskej súťaže;

                     (6)

                     Navrhovaná iniciatíva občanov preto nie je zjavne mimo rámca právomocí Komisie predložiť návrh právneho aktu Únie na účely vykonávania zmlúv v súlade s článkom 4 ods. 2 písm. b) nariadenia.

                     (7)

                     Okrem toho bol v súlade s článkom 3 ods. 2 nariadenia vytvorený občiansky výbor a boli určené kontaktné osoby a navrhovaná iniciatíva občanov nepredstavuje zjavné zneužitie práva, nie je zjavne neopodstatnená alebo šikanujúca, ani nie je zjavne v rozpore s hodnotami Únie uvedenými v článku 2 ZEÚ.

                     (8)

                     Navrhovaná iniciatíva občanov s názvom „Ending the aviation fuel tax exemption in Europe“ by sa preto mala zaregistrovať.

               PRIJALA TOTO ROZHODNUTIE:

            Článok 1
            Navrhovaná iniciatíva občanov s názvom „Ending the aviation fuel tax exemption in Europe“ sa týmto registruje.

            Článok 2
            Toto rozhodnutie nadobúda účinnosť 10. mája 2019.

            Článok 3
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Ending the aviation fuel tax exemption in Europe“ zastúpenej pánom Timothée Niels Pierre Jacquesom GALVAIREOM a pánom Anastasiosom PAPACHRISTOUM, ktorí konajú ako kontaktné osoby.

            V Bruseli 30. apríla 2019

                  Za Komisiu

               Frans TIMMERMANS

                  podpredseda

            (1)  Ú. v. EÚ L 65, 11.3.2011, s. 1.


title: Rozhodnutie Komisie (EÚ) 2019/722 z 30. apríla 2019 o navrhovanej iniciatíve občanov s názvom „Zastavme obchod s izraelskými osadami pôsobiacimi na okupovanom palestínskom území“ [oznámené pod číslom C(2019) 3305]

text:
                  10.5.2019

                  SK

                  Úradný vestník Európskej únie

                  L 122/57

         ROZHODNUTIE KOMISIE (EÚ) 2019/722
         z 30. apríla 2019
         o navrhovanej iniciatíve občanov s názvom „Zastavme obchod s izraelskými osadami pôsobiacimi na okupovanom palestínskom území“

               [oznámené pod číslom C(2019) 3305]

         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (1), a najmä na jeho článok 4,
         keďže:

                     (1)

                     Predmet navrhovanej iniciatívy občanov s názvom „Zastavme obchod s izraelskými osadami pôsobiacimi na okupovanom palestínskom území“ sa týka tejto požiadavky: „Aby EÚ nenapomáhala porušovaniu medzinárodného práva a ľudských práv zo strany Izraela a neuznala takéto konanie, má povinnosť zastaviť obchod s izraelskými osadami, ktoré kolonizujú okupované palestínske územie.“

                     (2)

                     Ciele navrhovanej iniciatívy občanov sú formulované takto: „Európska komisia má výlučnú právomoc v oblasti obchodu. Komisia v tejto súvislosti a vzhľadom na svoje povinnosti vyplývajúce z medzinárodného práva na to, aby nenapomáhala protiprávnemu konaniu Izraela v okupovanej Palestíne a neuznala takéto konanie, musí: 1. formálne uznať, že obchod s izraelskými osadami je zakázaný pre EÚ ako celok, ako aj pre všetky členské štáty, 2. presadiť nariadenie, ktorým sa zabezpečí, aby sa tovar a služby s úplným alebo čiastočným pôvodom v takýchto osadách nedostávali na európsky trh.“

                     (3)

                     Zmluva o Európskej únii (ZEÚ) posilňuje občianstvo Únie a ďalej zlepšuje demokratické fungovanie Únie okrem iného tým, že stanovuje právo každého občana zúčastňovať sa na demokratickom živote Únie prostredníctvom európskej iniciatívy občanov.

                     (4)

                     Postupy a podmienky požadované v prípade iniciatívy občanov by preto mali byť v záujme podpory účasti občanov a zaistenia väčšej prístupnosti Únie jasné, jednoduché, používateľsky ústretové a primerané povahe iniciatívy občanov.

                     (5)

                     Právny akt vzťahujúci sa na predmet navrhovanej iniciatívy občanov by sa mohol prijať len na základe článku 215 ZFEÚ.

                     (6)

                     Predpokladom prijatia právneho aktu na základe článku 215 ZFEÚ je však rozhodnutie prijaté v súlade s hlavou V kapitolou 2 Zmluvy o Európskej únii, v ktorej sa stanovuje prerušenie alebo čiastočné či úplné obmedzenie hospodárskych a finančných vzťahov s príslušnou treťou krajinou. Komisia nemá právomoc predkladať návrhy takéhoto rozhodnutia. Ak neexistuje príslušné rozhodnutie prijaté v súlade s hlavou V kapitolou 2 Zmluvy o Európskej únii, Komisia nemá právomoc predložiť návrh právneho aktu, ktorý sa má prijať na základe článku 215 ZFEÚ.

                     (7)

                     Navrhovaná iniciatíva občanov s názvom „Zastavme obchod s izraelskými osadami pôsobiacimi na okupovanom palestínskom území“ z uvedených dôvodov zjavne nepatrí do rámca právomocí Komisie predložiť návrh právneho aktu Únie na účely vykonávania zmlúv v zmysle článku 4 ods. 2 písm. b) nariadenia v spojení s jeho článkom 2 bodom 1,

               PRIJALA TOTO ROZHODNUTIE:

            Článok 1
            Registrácia navrhovanej iniciatívy občanov s názvom „Zastavme obchod s izraelskými osadami pôsobiacimi na okupovanom palestínskom území“ sa týmto zamieta.

            Článok 2
            Toto rozhodnutie je určené organizátorom (členom občianskeho výboru) navrhovanej iniciatívy občanov s názvom „Zastavme obchod s izraelskými osadami pôsobiacimi na okupovanom palestínskom území“ zastúpenej [osobné údaje boli v nadväznosti na konzultáciu s organizátormi vymazané], ktorí konajú ako kontaktné osoby.

            V Bruseli 30. apríla 2019

                  Za Komisiu

               Frans TIMMERMANS

                  podpredseda

            (1)  Ú. v. EÚ L 65, 11.3.2011, s. 1.


title: Rozhodnutie Komisie z 10. mája 2019, ktorým sa mení rozhodnutie 2012/C 198/06 o zriadení multisektorovej a nezávislej skupiny odborníkov na účely poskytovania poradenstva o účinných spôsoboch investovania do zdravia

text:
                  21.5.2019

                  SK

                  Úradný vestník Európskej únie

                  C 174/3

         ROZHODNUTIE KOMISIE
         z 10. mája 2019,
         ktorým sa mení rozhodnutie 2012/C 198/06 o zriadení multisektorovej a nezávislej skupiny odborníkov na účely poskytovania poradenstva o účinných spôsoboch investovania do zdravia
         (2019/C 174/04)
         EURÓPSKA KOMISIA,
         so zreteľom na Zmluvu o fungovaní Európskej únie,
         keďže:

                     (1)

                     Podľa článku 168 ods. 2 Zmluvy o fungovaní Európskej únie sa od členských štátov požaduje, aby v spojení s Komisiou navzájom koordinovali svoje politiky a programy v oblastiach uvedených v odseku 1 uvedeného článku. Komisia môže v úzkom kontakte s členskými štátmi vyvinúť akékoľvek užitočné podnety na podporu tejto koordinácie, najmä iniciatívy zamerané na vydanie usmernení a stanovenie ukazovateľov, organizovanie výmeny najlepších postupov a prípravu potrebných prvkov na pravidelné monitorovanie a vyhodnocovanie.

                     (2)

                     Rozhodnutím Komisie 2012/C 198/06 (1) bola zriadená skupina odborníkov pre účinné spôsoby investovania do zdravia (ďalej len „skupina odborníkov“) s cieľom poskytnúť Komisii nezávislé a multisektorové poradenstvo o účinných spôsoboch investovania do zdravia.

                     (3)

                     Pôvodne sa malo rozhodnutie 2012/C 198/06 uplatňovať do 1. októbra 2015. Rozhodnutím Komisie 2015/6719 (2) sa uplatniteľnosť rozhodnutia 2012/C 198/06 predĺžila o štyri roky, t. j. do 1. októbra 2019.

                     (4)

                     Skupina odborníkov má stále najlepšie predpoklady na to, aby slúžila ako mechanizmus na ďalší rozvoj cezhraničných znalostí a odborných znalostí v oblasti zdravotníckych systémov, ktorý môže slúžiť ako podklad pre politiky na vnútroštátnej úrovni a úrovni Únie a poskytovať poradenstvo, a tým prispievať k účinným, prístupným a pružným systémom zdravotnej starostlivosti.

                     (5)

                     Je preto nevyhnutné, aby skupina odborníkov naďalej poskytovala poradenstvo o účinných spôsoboch investovania do zdravia, ktoré by využívali odborné znalosti dostupné v Únii a mimo nej, ako sa bude považovať za potrebné.

                     (6)

                     Obdobie uplatňovania rozhodnutia 2012/C 198/06 by sa malo predĺžiť o 3 roky do 31. decembra 2022, aby skupina odborníkov mohla fungovať počas ďalšieho obdobia vymenovania.

                     (7)

                     Rozhodnutie 2012/C 198/06 by sa preto malo zodpovedajúcim spôsobom zmeniť,

               ROZHODLA TAKTO:

            Jediný článok
            Článok 6 rozhodnutia 2012/C 198/06 sa nahrádza takto:

                  „Článok 6
                  Uplatniteľnosť
                  Toto rozhodnutie sa uplatňuje do 31. decembra 2022.“

            V Bruseli 10. mája 2019

                  Za Komisiu

               Jyrki KATAINEN

                  podpredseda

            (1)  Rozhodnutie Komisie 2012/C 198/06 z 5. júla 2012 o zriadení multisektorovej a nezávislej skupiny odborníkov na účely poskytovania poradenstva o účinných spôsoboch investovania do zdravia (Ú. v. EÚ C 198, 6.7.2012, s. 7).

            (2)  Rozhodnutie Komisie 2015/6719 z 30. septembra 2015, ktorým sa mení rozhodnutie 2012/C 198/06 o zriadení multisektorovej a nezávislej skupiny odborníkov na účely poskytovania poradenstva o účinných spôsoboch investovania do zdravia [C(2015) 6719 final].